Diari Oficial de la Generalitat Valenciana


Sumari del DOGV 5115, del 17-10-2005 (2005/11165)

RESOLUCIÓ de 4 d'octubre de 2005, de la Conselleria de Territori i Habitatge, sobre la declaració d'àrea de rehabilitació urbanoperifèrica de la Vall d'Uixó (Castelló).
------------------------------------------------------------------------------------------------------------------------------------------------------------------------

### Dades del document

Número de DOGV
:   5115

Data del DOGV
:   17-10-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/11840


Data del document
:   04-10-2005

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Vall d'Uixó, la
    * pla d'urbanisme
    * protecció del patrimoni
    * patrimoni arquitectònic
    * renovació urbana

RESOLUCIÓ de 4 d'octubre de 2005, de la Conselleria de Territori i Habitatge, sobre la declaració d'àrea de rehabilitació urbanoperifèrica de la Vall d'Uixó (Castelló). [2005/X11275]
  
Antecedents de fet
  
Primer. El 16 de maig de 2005 entra en el Registre de la Conselleria de Territori i Habitatge l'escrit i la documentació complementària de l'Ajuntament de la Vall d'Uixó per la qual es sol·licita la declaració d'àrea de rehabilitació urbanoperifèrica. Aquesta sol·licitud va ser aprovada pel ple en sessió celebrada el 29 d'abril de 2005.
  
Segon. Les edificacions que conformen l'àrea són en la seua majoria edificacions construïdes preferentment entre els anys 1940 i 1970, amb la delimitació de l'àrea de rehabilitació es pretén millorar la qualitat de l'espai urbà, amb una situació actual de clar deteriorament dels aspectes urbanístics i constructius.
  
En la documentació aportada per l'Ajuntament de la Vall d'Uixó es descriu la situació urbanística dels grups d'habitatges seleccionats a l'àrea.
  
El barri de Toledo, es tracta d'unes 80 cases que tenen el seu origen en l'autoconstrucció. Les edificacions consten d'una o dues plantes. L'estructura, en les edificacions més antigues, està formada per murs de càrrega de maçoneria i forjats de biguetes de fusta, i en les més recents, murs de rajola i forjats de bigueta de formigó. Respecte de les façanes, no tenen cambra a causa del seu caràcter estructural. A més, en aquest barri existixen a les vores naus industrials i algun habitatge unifamiliar de recent construcció.
  
El grup la Unió, es tracta de 22 edificacions iguals que necessiten ser rehabilitades el 50% d'aquestes. Són edificacions de 4 plantes amb estructura de bloc de formigó i forjat de biguetes de formigó. La coberta és de teula àrab.
  
El barri Carbonaire, es tracta d'una illa de cases construïda el 1954, formada de 4 blocs dobles que necessiten ser rehabilitats. Les edificacions són d'estructura de murs de càrrega de rajola i biguetes de formigó. Les cobertes són planes transitables.
  
El grup Sant Antoni, es tracta d'una àrea centrada en 10 carrers, en els carrers de major longitud amb 20 blocs aproximadament, necessitaria rehabilitar-se el 50%, i en altres més curtes la majoria dels habitatges. Són edificacions de 3 plantes, amb estructura de murs de rajola i forjat de biguetes de formigó. Les cobertes són inclinades de teula àrab.
  
La zona avinguda sud-oest està formada per 20 blocs, amb un total de 250 habitatges. Són edificacions de quatre o cinc plantes, amb estructura de murs de rajola i forjat de biguetes de formigó. Les cobertes són inclinades de teula àrab.
  
Tercer. L'àmbit de l'àrea de rehabilitació proposada comprén una extensió d'un 20% aproximadament del total del nucli urbà. La població total del municipi és de 31.394 habitants, dels quals afecta 7.182 persones. Els grups seleccionats estan ocupats en la seua majoria per habitants de rendes mitjanes o baixes, amb problemes d'habitabilitat, inadequació funcional i de conservació de façanes.
  
Quart. Per a promoure la rehabilitació i la regeneració de l'àrea, l'Ajuntament de la Vall d'Uixó té previst adoptar com a mesures específiques per a incentivar i ordenar la rehabilitació en l'àmbit de l'àrea proposada la següent:
  
- Bonificació del 95% de la quota de l'impost sobre construccions, instal·lacions i obres per a les obres de rehabilitació d'iniciativa privada.
  
Cinquè. El municipi disposa d'un pla general d'ordenació urbana aprovat per la Comissió Territorial d'Urbanisme de Castelló el 8 de febrer de 1995.
  
Sisè. El 20 de juliol de 2005 s'emet un informe del Servei Territorial d'Habitatge i Projectes Urbans, en el qual s'informa que la delimitació de l'àrea proposada és conforme i adequada per a la declaració d'àrea de rehabilitació al barri Carbonaire, colònia Sant Antoni, grup la Unió i l'avinguda sud-oest. No obstant això, el barri Toledo no es considera homogeni ja que inclou naus industrials i algun habitatge unifamiliar de recent construcció, com també un solar no edificat. Per això, es proposa una nova redelimitació de l'àrea del barri de Toledo i és conforme i adequada per a la declaració de l'àrea de rehabilitació segons el que establix l'article 59 del Decret 92/2002, de 30 de maig, i en l'Ordre de 15 de novembre de 2002, sobre el desenvolupament i la tramitació de les mesures de finançament d'actuacions protegides en matèria d'habitatge i sòl per al període 2002-2005.
  
Setè. El 27 de setembre de 2005, s'emet un informe de l'Àrea d'Habitatge i Projectes Urbans en què es conclou «que es reunixen els requisits especificats en el Decret 92/2002 per a declarar àrea de rehabilitació».
  
Vuitè. El 29 de setembre de 2005, el director general d'Habitatge i Projectes Urbans proposa la Resolució sobre la declaració d'àrea de rehabilitació urbanoperifèrica de la Vall d'Uixó.
  
Fonaments de dret
  
Primer. Conforme al que establix l'article 59.3 del Decret 92/2002, de 30 de maig, del Govern Valencià, sobre actuacions protegides en matèria d'habitatge i sòl per al període 2002/2005 se consideren criteris preferents per a la declaració d'àrees de rehabilitació urbanoperifèriques:
  
a) Que la zona es trobe situada en la perifèria de les ciutats de la Comunitat Valenciana o a zones degradades amb marcat interés social.
  
b) Que es referisca a zones destinades a primera residència.
  
d) Que hi haja importants carències d'equipaments.
  
e) Que la població de la zona que s'ha de rehabilitar estiga constituïda principalment per famílies amb escassos recursos econòmics.
  
Segon. Segons el parer d'aquesta Conselleria de Territori i Habitatge, aquestes circumstàncies es complixen conforme al que s'ha indicat en els antecedents de fet segon i tercer.
  
Tercer. En l'article 59.5 del Decret 92/2002, s'indica que la declaració d'àrees de rehabilitació a centres històrics es realitzarà mitjançant una resolució del conseller d'Obres Públiques, Urbanisme i Transports.
  
Quart. En els articles 39 i 40 de l'Ordre de 15 de novembre de 2002 del conseller d'Obres Públiques, Urbanisme i Transports sobre el desenvolupament i la tramitació de les mesures de finançament d'actuacions protegides en matèria d'habitatge i sòl per al període 2002-2005 es regula la documentació necessària per a declarar l'àrea de rehabilitació i la presentada per l'ajuntament es considera adequada a aquesta.
  
Cinquè. Per mitjà del Decret 131/2004, de 27 d'agost, del Consell de la Generalitat, es va determinar el nombre i la denominació de les conselleries en què s'organitza l'administració de la Generalitat.
  
En el Decret 8/2004, de 3 de setembre, del president de la Generalitat es van assignar les competències en matèria d'habitatge a la nova Conselleria de Territori i Habitatge.
  
En el Decret 133/2004, de 3 de setembre, del Consell de la Generalitat, pel qual s'establix l'estructura orgànica de la Presidència i de les conselleries de l'administració de la Generalitat, s'establix que les funcions en matèria de plans d'habitatge, rehabilitació, accions concertades relatives a habitatge i règim jurídic serà l'exercida per la Direcció General d'Habitatge i Projectes Urbans, que pertany a la Conselleria de Territori i Habitatge.
  
Després de vore la Llei 30/1992, de 26 de novembre, de règim jurídic de les administracions públiques i del procediment administratiu comú, el Decret 92/2002, de 30 de maig, del Govern Valencià, sobre mesures de finançament d'actuacions protegides en matèria d'habitatge i sòl del període 2002-2005, l'informe tècnic de l'Àrea d'Habitatge i Projectes Urbans com també la resta de legislació de general i pertinent aplicació, resolc:
  
Primer. Declarar àrea de rehabilitació urbanoperifèrica la Vall d'Uixó, la delimitació de la qual es fixa en plànols adjunts. Aquesta ha de quedar inserida en uns cartells indicatius segons el Manual d'Identitat Visual Corporativa que ha de col·locar l'Ajuntament segons instruccions d'aquesta Conselleria.
  
Segon. Considerar d'aplicació les ajudes establides per l'article 59 del Decret 92/2002, de 30 de maig, del Govern Valencià per a les actuacions protegides que s'efectuen en aquest àmbit.
  
Contra la present resolució que posa fi a la via administrativa, es pot interposar recurs contenciós administratiu, davant el Jutjat contenciós administratiu de València, en el termini de dos mesos, comptadors des de l'endemà de la notificació d'aquesta, segons els arts. 8.3 i 46.1 de la Llei 29/1998, de 13 de juliol, reguladora de la jurisdicció contenciosa administrativa.
  
Tot això, sense perjudici que puga exercir qualsevol altre recurs que estime oportú.